《东山月下怀友人》
唐代·窦群

东山多乔木，月午始苍苍。虽殊碧海状，爱此青苔光。

高下灭华烛，参差启洞房。佳人梦馀思，宝瑟愁应商。

皎洁殊未已，沈吟限一方。宦情哂鸡口，世路倦羊肠。

彼美金石分，眷言兰桂芳。清晖讵同夕，耿耿但相望。

作者简介：窦群（763—814），字丹列。兄弟皆擢进士第，独群以处士客于毗陵。韦夏卿荐之，为左拾遗，转膳部员外郎，兼侍御史，知杂事。出为唐州刺史，武元衡、李吉甫共引之，召拜吏部郎中。元衡辅政，复荐为中丞。后出为湖南观察使，改黔中，坐事，贬开州刺史。稍迁容管经略使，召还卒。诗二十三首。